รมว.คลัง ระบุ เสถียรภาพเศรษฐกิจไทยยังแข็งแรง  ชี้ อยู่ในช่วงรอยต่อรัฐบาล ยันยังไม่มีความจำเป็นต้องออกนโยบายการคลัง เนื่องจากเป็นมารยาท
นายอภิศักดิ์ ตันติวรวงศ์ รัฐมนตรีว่าการกระทรวงการคลัง กล่าวยืนยันว่าเสถียรภาพเศรษฐกิจของไทยในขณะนี้ค่อนข้างดีความเสี่ยงต่อการถดถอยของเศรษฐกิจมีน้อย ซึ่งรัฐบาลได้เติมมาตรการทางการคลังลงไปเพื่อกระตุ้นให้เกิดโครงการ โดยเฉพาะการลทุนในโครงสร้างพื้นฐานเพราะได้ผลตอบแทนทางเศรษฐกิจดี         ขณะที่ มาตรการช่วยเหลือผู้มีรายได้น้อย เชื่อว่าการที่ผู้มีรายได้น้อยในโครงการสวัสดิการแห่งรัฐได้เข้าร่วมพัฒนาทักษะอาชีพ คาดว่ากลางปีนี้จะเห็นผู้มีรายได้น้อยหลุดพ้นจากความยากจน หรือมีรายได้สูงกว่า 30,000 บาทต่อปี เพิ่มขึ้นอีกรัอยละ 70-80 จากจำนวนผู้มีรายได้น้อยที่ลงทะเบียนเข้ารับการฝึกทักษะอาชีพประมาณ 4 ล้านคน        ส่วนกรณีที่ผู้ว่าธนาคารแห่งประเทศไทย หรือ ธปท.ระบุว่าไทยยังขาดประสิทธิภาพทั้งด้านภาษี โครงสร้างภาษี และการใช้จ่ายของภาครัฐนั้น รัฐมนตรีว่าการกระทรวงการคลัง กล่าวว่า ทุกคนสามารถแสดงความคิดเห็นได้พร้อมยืนยันว่า นโยบายการคลังสามารถทำได้ กรณีที่ประเทศประสบปัญหา แต่ขณะนี้ยังไม่มีความจำเป็นเพราะเป็นมารยาทเนื่องจากอยู่ในช่วงของรอยต่อเปลี่ยนผ่านรัฐบาล อีกทั้งจะมีการเลือกตั้งในเร็วๆ นี้ ดังนั้นยืนยันว่าไม่ใช่รัฐบาลกระสุนหมด